ทองปิดพุ่ง 21.5 ดอลล์
สัญญาทองคำตลาดนิวยอร์กปิดพุ่งขึ้น 21.5 ดอลล์เหตุวิตกหนี้ยุโรปหนุนแรงซื้อ
26 มิ.ย. 2555

สัญญาทองคำตลาดนิวยอร์กปิดพุ่งขึ้น 21.5 ดอลล์เหตุวิตกหนี้ยุโรปหนุนแรงซื้อ
สัญญาทองคำตลาด COMEX (Commodity Exchange) ส่งมอบเดือนส.ค.พุ่งขึ้น 21.5 ดอลลาร์ หรือ 1.37% ปิดที่ 1,588.4 ดอลลาร์/ออนซ์ หลังจากเคลื่อนตัวในช่วง 1588.4 - 1573.7 ดอลลาร์
นักลงทุนแห่เข้าซื้อสัญญาทองคำซึ่งเป็นสินทรัพย์ที่ปลอดภัย เนื่องจากความวิตกกังวลว่าวิกฤตหนี้ยุโรปอาจลุกลามจนไม่สามารถควบคุมได้ นอกจากนี้ นักลงทุนยังไม่มั่นใจว่าการประชุมผู้นำสหภาพยุโรป (อียู) ซึ่งจะเริ่มต้นขึ้นในวันพฤหัสบดีนี้ จะสามารถคลี่คลายวิกฤตการณ์ดังกล่าวได้ โดยเฉพาะอย่างยิ่งเมื่อนางอังเกลา แมร์เคิล นายกรัฐมนตรีเยอรมนี ปฏิเสธการออกพันธบัตรหรือตั๋วเงินคลังร่วมกันในกลุ่มประเทศที่ใช้สกุลเงินยูโร
ฟิทช์ เรทติ้งส์ ประกาศลดอันดับความน่าเชื่อถือไซปรัสลง 1 ขั้น สู่ระดับ BB+ จากเดิมที่ BBB- และคงแนวโน้มอันดับเครดิตเชิงลบ ซึ่งหมายความว่ามีความเป็นไปได้ที่ไซปรัสจะถูกลดอันดับในอีกไม่กี่เดือนข้างหน้า เนื่องด้วยสถานการณ์ในกรีซอาจย่ำแย่ลงอีก
ขณะที่สเปนได้ยื่นเรื่องขอความช่วยเหลือทางการเงินอย่างเป็นทางการจากประเทศพันธมิตรในยูโรโซนแล้ว เพื่อช่วยเหลือภาคธนาคารที่ประสบปัญหาภายในประเทศ โดยสเปนระบุว่า ธนาคารในประเทศต้องการเงินช่วยเหลือถึง 6.2 หมื่นล้านยูโร (ประมาณ 7.8 หมื่นล้านดอลลาร์สหรัฐ) เพื่อรับมือกับวิกฤตการเงิน ซึ่งต่ำกว่าตัวเลข 1 แสนล้านยูโรที่ยูโรกรุ๊ปเสนอ